《黄杨》
宋代·方一夔

万物具生理，日与化工运。黄杨性独殊，一岁长一寸。

气机有时性，厄会屡遭闰。岂无土壤培，亦有雨露润。

尔寿传云仍，尔木仅寻仞。老氏损成益，颜子退为进。

至人妙观物，此理如符印。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。